Fotografi li l-għaxqa tagħhom iduru minn pajjiż għall-ieħor biex jieħdu r-ritratti, din is-sena kellhom ifittxu alternattivi oħra minħabba l-pandemija. Uħud irrikorrew għall-ambjent fejn jgħixu – fid-dar jew appartament tagħhom. Uħud mir-ritratti li ħadu jinsabu għall-wiri fil-Wirja Nazzjonali tal-Fotografija, organizzata mis-Soċjetà Fotografika ta' Malta. Is-Segretarju tas-Soċjetà Fotografika ta' Malta, Stephen Buhagiar qal "did-darba kien hemm numru ta' fotografi li esperimentaw id-dar u għandna numru sabiħ ta' ritratti still life li flok ħarġu barra qagħdu jaħdmu mid-dar u produċew ritratti ta' livell għoli." Fil-wirja nazzjonali tal-fotografija qed jiġu esebiti aktar minn mitejn ritratt meħuda minn 40 fotografu li jgħixu Malta. "Ritratti varjati kemm portraits, landscapes, still life, esperimentali, nature, sport, street photography. Din hija xelta varjata u persważ li min iħobb il-fotografija għandu jiġi jżur din il-wirja għaliex mhux biss se jitgħallem minnha, imma anke jispira ruħu minnha, biex anke jipproduċi ritratt ta' livell." Il-President tas-Soċjetà Fotografika, Louis Agius, spjega li s-soċjetà bdiet fl-1961, dak iż-żmien min-numru żgħir ta' fotografi. Fi kliemu din kienet l-agħar sena għalihom għax kellhom jagħlqu l-klabb, imma għall-anqas il-pandemija ma waqfithomx milli jtellgħu l-wirja annwali. "Aħna ngħidulha competition li at the end tispiċċa f'esebizzjoni ilha ssir ħamsa u ħamsin sena konsekuttivi. Din is-sena sar effort kbir min-naħa tal-kumitat għax konna qed nibżgħu ħafna imma għamilnieha u rnexxiet. Kellna konkorenza aħjar u l-fotografi li aħna konna mdorrijien bihom jiġu l-klabb u hekk xorta ġew." Il-wirja fis-sit tal-Malta Society of Arts, f'Palazzo de La Salle fil-Belt, se tibqa' miftuħa sas-26 ta' Novembru.